Nnwom 13 - Akuapem Twi Contemporary Bible (AKCB)\n1Awurade enkosi da bɛn? Wo werɛ befi me afebɔɔ ana?\nEnkosi da bɛn na wode wʼanim behintaw me?\n2Enkosi da bɛn na mene mʼadwennwene bedi aperepere\nna awerɛhow ahyɛ me koma mu daa?\nMʼatamfo nni me so nkonim nkosi da bɛn?\n3Twa wʼani hwɛ me na bua me, Awurade, me Nyankopɔn.\nMa mʼani so nyɛ hann, na manna owu nna.\n4Me tamfo bɛka se, “Madi ne so nkonim.”\nNa mʼahohiahiafo bedi ahurusi bere a mahwe ase.\n5Nanso mede me ho to wo dɔ a ɛnsa da no so;\nme koma di ahurusi wɔ wo nkwagye mu.\n6Mɛto dwom ama Awurade,\nefisɛ ɔne me adi no yiye.\nAKCB : Nnwom 13